KOMISIJOS SPRENDIMAS
2007 m. rugpjūčio 24 d.
iš dalies keičiantis Sprendimo 2006/656/EB nuostatas dėl teritorijų, iš kurių į Bendriją leidžiama importuoti tropines dekoratyvines žuvis, sąrašo
(pranešta dokumentu Nr. C(2007) 3960)
(Tekstas svarbus EEE)
(2007/592/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 19 straipsnio 1 dalį,
kadangi:
(1)
2006 m. rugsėjo 20 d. Komisijos sprendimo 2006/656/EB, nustatančio gyvūnų sveikatos reikalavimus ir sertifikavimo reikalavimus, taikomus importuojant žuvis dekoratyviniais tikslais (2), I priedo II dalyje nustatytas teritorijų, iš kurių į Bendriją leidžiama importuoti tropines dekoratyvines žuvis, sąrašas. Sąrašas apima visas Pasaulio gyvūnų sveikatos organizacijos (OIE) valstybes nares.
(2)
Tropinės dekoratyvinės žuvys yra atsparios Direktyvos 91/67/EEB A priede išvardytoms ligoms ir jos kelia santykinai mažą pavojų Bendrijos gyvūnų sveikatos būklei. Narystė Pasaulio gyvūnų sveikatos organizacijoje laikoma suteikiančia atitiktį kriterijams, nurodytiems Direktyvos 91/67/EEB 19 straipsnio 2 dalyje, kuriuos turi atitikti trečiosios šalys, kad joms būtų leista importuoti tropines dekoratyvines žuvis į Bendriją, nes narystė leidžia užtikrinti, kad apie bet kokį su vandens gyvūnų sveikata susijusį įvykį būtų pranešta kitoms Pasaulio gyvūnų sveikatos organizacijos narėms.
(3)
Maldyvai buvo svarbi tropinių dekoratyvinių žuvų eksportuotoja į kai kurias valstybes nares, bet ši šalis dar nėra Pasaulio gyvūnų sveikatos organizacijos narė. Tačiau 2007 m. gegužės 9 d. raštu Maldyvai įsipareigojo įstoti į Pasaulio gyvūnų sveikatos organizaciją ir įvykdyti dėl šios narystės atsirandančias prievoles tarpiniu laikotarpiu, kol jie oficialiai netaps Pasaulio gyvūnų sveikatos organizacijos nare.
(4)
Maldyvus reikėtų įtraukti į Sprendimo 2006/656/EB I priedo II dalį prieš jiems oficialiai įstojant į Pasaulio gyvūnų sveikatos organizaciją. Tačiau jeigu vėliausiai iki 2007 m. gruodžio 31 d. Maldyvai nebus įstoję į Pasaulio gyvūnų sveikatos organizaciją, po šios dienos nebeturėtų būti leidžiama eksportuoti tropinių dekoratyvinių žuvų iš šios šalies į Bendriją.
(5)
Todėl Sprendimą 2006/656/EB reikėtų atitinkamai iš dalies pakeisti.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/656/EB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 24 d.